એટલે મેં અહીં રહેવાનું જ ઉચિત માન્યું. એ દરમિયાનમાં ગાયે વાછરડાને ચાટીચાટીને સ્વચ્છ કરી નાખ્યું હતું અને વાછરડાના પગ તથા શરીરમાં નવું ચેતન આવ્યું અને એ ચાલવા લાગ્યું. સમય ઘણો વીતી ગયો હતો. હવે તો સાંજ પણ ઢળવા આવી હતી અને અંધારું થવા માંડ્યું હતું. હું પણ ભૂખ્યોતરસ્યો થયો હતો. કૂતરાઓ ને પણ લાગ્યું હશે કે હું અહીંથી ચસકવાનો નથી તેથી તેઓ પોતાને રસ્તે પડ્યા. હું ત્યાં લગભગ રાતના આઠ વાગ્યા સુધી ઊભો રહ્યો. જ્યારે મને ખાતરી થઈ કે વાછરડું હવે શક્તિમાન થયું છે અને પોતાનું રક્ષણ કરી શકે એમ છે ત્યારે જ મેં ત્યાંથી વિદાય લીધી. હું ઘરે આવ્યો, ઑફિસવાળાઓએ મિટિંગ કેવી રહી એ જાણવા માટે અનેક વાર ફોન કર્યા હતા. એટલે મારે મારી ગેરહાજરી વિષે લાંબો ઈ-મેઈલ કરવો પડ્યો.